מרדכי שמואל אשכנזי

הרב מרדכי שמואל אשכנזי (כ"ח באייר ה'תש"ג, 2 ביוני 1943 - כ"ג בטבת ה'תשע"ה, 14 בינואר 2015) היה רב היישוב כפר חב"ד, חבר בית דין רבני חב"ד, עורך ספרים וזוכה בפרס הרב קוק (תשס"ד) על חיבור ספרי הלכה.

==ביוגרפיה==
נולד לדבורה ולרב משה אשכנזי בתל אביב, שם שימש סבו מצד אמו, הרב אליעזר קרסיק, כרבה של קהילת חב"ד. לאחר פטירת הסב המשיך אביו ברבנות הקהילה. סבו מצד אביו, הרב מאיר אשכנזי, היה רבה של שאנגחאי.

למד בתלמוד תורה 'בני תמימים' ובישיבות חב"ד בלוד, מונטריאול ובניו ג'רזי. בשנת ה'תשי"ח נסע ללמוד בישיבת תומכי תמימים המרכזית בניו יורק, שם נתבקש על ידי הרבי מלובביץ' לעסוק בלימוד הלכה גם מחוץ לסדר הלימוד בישיבה, ולאור הוראה זו למד ב'כולל' של הרב אברהם צבי הכהן שפעל אז בכפר חב"ד. לאחר חתונתו בי"א באלול ה'תשכ"ה עם סימה בת הרב יצחק זאב וולפא, התגורר בכפר חב"ד, והוסמך לרבנות על ידי רבו הראשון של היישוב - הרב שניאור זלמן גרליק, ושימש כר"מ בישיבת תומכי תמימים בכפר חב"ד.

בשנת ה'תשל"ד נהרגו בתאונת דרכים כמה חסידי חב"ד בהם הרב שניאור זלמן גרליק רבה של כפר חב"ד. לאחר התייעצויות הוחלט למנות לתפקיד את הרב נחום טרבניק, חתנו של הרב גרליק, ולצדו את הרב אשכנזי, אז בן 31, למו"צ. השניים הוכתרו בכ"ד בטבת ה'תשל"ה. בג' בתשרי ה'תשמ"ד נפטר הרב טרבניק, והרב אשכנזי מונה לרב הכפר. בשנת ה'תשל"ח התמנה לחבר בבית דין רבני חב"ד בישראל.

בשבט ה'תשנ"ה עבר התקף לב. בכ"ג בטבת ה'תשע"ה נפטר מהתקף לב נוסף בדרכו לטבריה, לציון יום השנה לפטירת אביו הקבור שם. אלפים השתתפו בהלווייתו. ספדו לו בין היתר הרבנים יצחק יוסף ושלמה משה עמאר. במהלך הלוויה הוכתר בנו הרב מאיר לממלא מקומו ברבנות. נקבר בבית הקברות היהודי העתיק בטבריה. על שמו נקרא רחוב בכפר חב"ד.

==חיבוריו==
באמצע שנות השבעים החל להוציא את סדרת ספריו על הלכות תלמוד תורה לשולחן ערוך הרב, ובשנת 2000 (ה'תש"ס) השלים את הפרויקט המקיף 6 כרכים. בעקבות יצירתו זו זכה בתואר "גדול בתורה" ממועצת הרבנות הראשית לישראל, וקיבל את פרס מוסד הרב קוק על חיבור ספרים תורניים.

מהגיליון השני של כפר חב"ד היה לו מדור הלכה בו פרסם מדי שבוע מנהגי ישראל והנהגות חב"ד, בשנותיו האחרונות החל בפרויקט נרחב לחקר הנהגות חב"ד על פי הפסקים של אדמו"ר הזקן. הספר הראשון מסדרה זו יצא בשנת ה'תשע"ג בשם "שערי תפילה ומנהג".

==עמדותיו ופסקיו==
* היה מזוהה עם עמדת הגורמים המתונים בזרם המשיחיסטי בחב"ד. הוא נמנה עם החותמים על פסק הלכה שפורסם בה'תשנ"ח, הקובע כי הרבי מחב"ד הוא המלך המשיח. עם זאת, יצא נגד תופעות קיצוניות בזרם זה, כמו הפצת יהדות בבארים.
* טען שאין להשתמש בכתב אדמו"ר הזקן, מכיוון שסבר שחסרה מסורת מדויקת על צורת האותיות
* פסק שאין לברך על טבילת כלים מחשש שליהודי יש מניות בחברה שייצרה את הכלים.
*פסק שאישה נשואה תחבוש מחוץ לביתה לראשה רק פאה נכרית ולא מטפחת או כובע וכפי שכתב במכתבו 
בשנת 2011 אף שכר צלמת ש"תתעד נשים שלא מקפידות על תקנון הצניעות".

==משפחתו==
לרב אשכנזי ואשתו יש תשעה בנים ושלוש בנות. גיסיו הם הרב שלום דובער וולפא והרב יוסף יצחק וילשנסקי.

מבניו:
*הרב מאיר אשכנזי - יורשו ברבנות כפר חב"ד
*הרב חיים אליעזר - מחבר הספרים מפתח להלכות תלמוד תורה עם הערות וציונים, הלכות ליל הסדר, וטעמי השולחן.
*הרב עזריאל זליג - רב ושליח חב"ד בעיר יקטרינבורג שברוסיה
*הרב מנחם מענדל - עורך "ביאורים בתורת רבינו" ומשפיע בישיבת תומכי תמימים כפר חב"ד
*הרב שניאור אשכנזי - מרצה, מחבר ספרים, שליח חב"ד ורב בית הכנסת הגדול בראשון לציון
*הרב שלום דובער - טוען רבני בכפר סבא
*הרב יוסף - עורך סדרת "אוצר החסידים", עורך הספר על אביו ועוד, נחלת הר חב"ד
*הרב ישראל - מנהל אגף שיעורי תורה בצעירי אגודת חב"ד בישראל.

חתניו:
*הרב אליעזר ברוד - רב היישוב כרמי יוסף, מו"ץ בכפר חב"ד ור"מ בישיבת 'הבוכרים' בכפר חב"ד
*הרב יוסף יצחק קפלן - רב היישוב סתריה
*הרב לימא וילהלם - ר"מ בישיבת תומכי תמימים מוריסטאון

===עץ משפחתי===

==ספריו==
* הלכות תלמוד תורה לאדמו"ר הזקן עם הערות וציונים (6 כרכים).
* שערי תפילה ומנהג - ביאורים בנוסח התפילה ומנהגיה לשיטת אדמו"ר הזקן, ב' כרכים, בהוצאת קה"ת ומעיינותיך.
* מראי מקומות על שולחן ערוך הרב.

==לקריאה נוספת==
* הרב מרדכי שמואל אשכנזי, יוסף אשכנזי (עורך), 2 כרכים, הוצאת חזק, תשע"ז–תשפ"ד

==קישורים חיצוניים==

* יוסף יצחק קמינצקי, [https://col.org.il/news/75769 סודו של הרב אשכנזי], אתר COL (מתוך המגזין 'הכפר של הרבי') ח' בסיוון תשע"ג.
* [https://col.org.il/news/94358 סרט תיעודי על הרב אשכנזי ברגעים היסטוריים של חב"ד ב-40 השנים האחרונות] אתר col
* [https://col.org.il/files/old/files/0.12482428242_1998135.pdf מוסף של העיתון כפר חב"ד העוסק ברב אשכנזי]
* [https://col.org.il/tags/tag/1577 הרב אשכנזי] באתר col
* [http://www.shturem.net/index.php?section=news&id=77743 תמונות של הרב במחיצתו של הרבי מחב"ד], אתר שטורעם
* [http://www.shturem.net/index.php?section=news&id=75415 הרב אשכנזי בראיון חג: "הבעיה תיפתר, אינני דואג"] אתר שטורעם, תשרי תשע"ה
* יוסי גיטלר, [https://col.org.il/files/old/files/0.53116571657_13472611.pdf מאמר מרדכי], מהשבועון "כל ישראל", 12 בינואר 2018, עמ' 26–31
* מנחם ברונפמן, [https://www.alysefer.com/ashcenazi/ מהם 7 המאפיינים שהפכו את הרב אשכנזי ז"ל לרב הכי דומיננטי בחב"ד במפנה המאה ה-20?] אתר עלי ספר
* משה אהרן אויש, [http://www.shturem.net/images/news/77955_news_23012015_27116.jpg איש אשר רוח בו] עיתון המבשר, ג' שבט תשע"ה
*יוסי גיטלר, [http://www.kolhazman.co.il/322083 מועצת הרבנות הראשית העניקה תואר 'גדול בתורה'], אתר כל הזמן 15.7.2018
* 

==הערות שוליים==

קטגוריה:זוכי פרס הרב קוק
קטגוריה:חברי בית דין רבני חב"ד בעבר
קטגוריה:כפר חב"ד: אישים
קטגוריה:מחברי ספרי הלכה
קטגוריה:מחברי ספרי מנהגים
קטגוריה:מחברי ספרות תורנית
קטגוריה:משפחת גוראריה
קטגוריה:רבני יישובים
קטגוריה:רבני חב"ד
קטגוריה:סגל שבועון כפר חב"ד
קטגוריה:יהודים הקבורים בבית הקברות בטבריה
קטגוריה:משפחת סלונים
קטגוריה:ישראלים שנולדו ב-1943
קטגוריה:ישראלים שנפטרו ב-2015